KIRJALLINEN KYSYMYS E-1449/00

esittäjä(t): Wolfgang Kreissl-Dörfler (PSE) komissiolle

(10. toukokuuta 2000)

Aihe: Sähköisen kaupan tai Internet-talouden vaikutus kehitysyhteistyöhön

Internetin avulla käytävän sähköisen kaupan merkitys maailmantaloudelle kasvaa lähivuosina. EU on osoittanut eEurope-aloitteellaan, että se on tietoinen tämän muutoksen laajuudesta ja että se paneutuu asiaan liittyviin haasteisiin. Maailman kauppajärjestö WTO:n Genevessä järjestämän ministerikokouksen tuloksena perustettiin työryhmä, joka tutkii, miten WTO:n nykyisiä määräyksiä voidaan soveltaa sähköiseen kauppaan.

WTO:n työryhmässä ja EU:n selvityksissä ei ole käsitelty juuri ollenkaan ainakaan yksityiskohtaisesti maailmantalouden digitaalistumisen kehitysnäkymiä.

Pyydän komissiota vastaamaan seuraaviin kysymyksiin:

1. Eikö kehitysyhteistyötä pitäisi suunnata osittain sähköisen infrastruktuurin luomiseen tai kehittämiseen, jotta kehitysmaat eivät syrjäytyisi entistä pahemmin sähköisiltä markkinoilta?

2. Onko uudelleen suuntaamisesta laadittu suunnitelmia, jotka koskisivat esim. YK:n kauppa- ja kehityskonferenssin kannattamien ja tukemien sähköisten kauppaosoitteiden (trade points) luomista?

Poul Nielsonin komission puolesta antama vastaus

(6. heinäkuuta 2000)

Komissio on, kuten arvoisa parlamentin jäsen toteaa, Lissabonin äskettäisessä Eurooppa-neuvoston kokouksessa hyväksynyt eEurope-aloitteen, joka tärkeällä tavalla linjaa sähköisen kaupan menettelyjen kehittämistä ja yhteiskunnallisen syrjäytymättömyyden edistämistä Euroopassa. Samassa hengessä komissio on esittänyt, että kehittyneiden teollisuusmaiden G8-ryhmä hyväksyisi sähköisen viestinnän kehitysaloitteen Okinawan huippukokouksessa heinäkuussa 2000. Sähköisen viestinnän kehitysaloitteen tarkoituksena on edistää kehitysmaiden kanssa käytävää vuoropuhelua ja liittää niitä osaksi maailmantaloutta. Komissio on valmis tekemään oman osansa ja on ehdottanut keskittymistä kolmeen avainalueeseen: infrastruktuurien kehittämiseen ja yhteyksien parantamiseen, sosiaalisten peruspalvelujen tarjonnan edistämiseen ja inhimillisten valmiuksien luomiseen sekä markkinamyönteisten menettelyjen edistämiseen ja menettelytapojen yhtenäisyyden varmistamiseen.

Komission näkemyksen mukaan kehitysmaiden muuttuminen tietoyhteiskunniksi edellyttää, että tietoyhteiskuntaa liittyviä keskenään sidoksissa olevia asioita tarkastellaan laajana kokonaisuutena. Näistä sähköiset kauppapaikat ovat vain yksi asiakokonaisuus.

Komissio toimii jo aktiivisesti kehitysmaiden tietoyhteiskuntakehityksen tukemiseksi. Komissio on jo toteuttanut laajan tieto- ja viestintäteknologiaohjelman Välimeren aluetta varten. EuroVälimeri-tietoyhteiskunta-aloite (Eumedis) käsittää viisi strategia-aluetta, mm. sähköisen kaupan ja menetelmät kaupan käytänteiden uudistamiseksi. EuroVälimeri-yhteistyöhön liittyvä sähköistä kauppaa ja tuotantoteknologiaa koskeva ehdotuspyyntö julkaistiin 25. maaliskuuta 2000 (rahoitusta on varattu yhteensä 14 miljoonaa euroa).

Aasiaa varten on kehitteillä vastaavanlainen ohjelma, ja Latinalaisen Amerikan osalta alkanee pikapuoliin toiminta, joka myös kattaa useita eri alueita, mm. sähköisen kaupan.

Komissio allekirjoitti toukokuussa 2000 Afrikan virtuaaliyliopiston yhteisrahoitussopimuksen Maailmanpankin ja muiden avunantajien kanssa. Afrikan virtuaaliyliopiston opetusta annetaan Internetin kautta.

Sähköistä viestintää koskevan G8-ryhmän aloitteen odotetaan vaikuttavan myönteisesti kehitysmaiden tieto- ja viestintäteknologia-aloitteille avustuksina tulevan tuen kohdentamiseen ja yhtenäisyyteen.

Uusi viestintäteknologia ei kuitenkaan tarjoa helppoa oikotietä maailman köyhille maille. Ennemminkin on niin, että uusi tekniikka on kehitysmaiden hallinnolliselle ja älylliselle eliitille ja nousemassa olevalle elinkeinoelämälle välttämätöntä, jos mielitään torjua syrjäytymisen voimistuminen maapalloistumiskehityksen edetessä. Yhä on niin, että miljardit ihmiset eivät ole koskaan käyttäneet puhelinta ja 2,2 miljardia on edelleen vailla sähköä.